สังคมข่าวหุ้นคาเฟอีน
หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 31 กรกฎาคม-อาทิตย์ที่ 2 สิงหาคม พ.ศ. 2558
31 ก.ค. 2558

หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 31 กรกฎาคม-อาทิตย์ที่ 2 สิงหาคม พ.ศ. 2558
*****เริ่มเห็นสัญญาณแรงซื้อในหุ้นขนาดใหญ่บ้างแล้ว ทั้งในกลุ่มธนาคาร สื่อสาร และพลังงาน หลังราคาปรับลงมาอย่างน่าเกลียด ซึ่งหากเป็นอย่างนี้ โอกาสดัชนีจะหลุด 1,400 จุด ไม่น่าแล้วล่ะ ส่วนต้นทุนของพวกฝรั่งตาน้ำข้าว ใจปลาซิวที่ทิ้งหุ้นมาตลอด ต้นทุนส่วนใหญ่อยู่แถวๆ 1,300 จุดกว่าๆซึ่งก็น่าเชื่อแน่ว่า คนพวกนี้มันไม่ขายใกล้ต้นทุนขนาดนั้นหรอก
******หุ้นโบรกฯ หรือ บล. เริ่มแจ้งผลประกอบการ เช่นบล.เอเซีย พลัส หรือ ASP กำไรสุทธิ 139 ล้านบาท ลดลงจากไตรมาส 2/57 ที่มีกำไรสุทธิ 254 ล้านบาท หายไปกว่า 114 ล้านบาท แต่ยังดีที่ไตรมาส 1 ทำไว้สวย ทำให้ช่วง 6 เดือนแรก ยังกำไรได้ 349 ล้านบาท เท่ากับช่วงเดียวกันของปีที่แล้ว
******HPT หลังเข้าตลาดวันแรก และถูกลากราคาขึ้นไป กระทั่งติดแคชบาลานซ์ มาจนถึงตอนนี้ราคาร่วงเป็นนกปีกหัก ค้างเติ่งอยู่บนดอยกันเป็นแถว ล่าสุดหุ้นโลจิสติกส์ WICE ไอพีโอ 2.10 บาท วันแรกถูกลากขึ้นไปแถว 5.50 บาท ก่อนจะถูกทุบลงมา ปิดเมื่อวันพุธที่ผ่านมาเหลือ 3.12 บาท นี่ก็นั่งชมดอยกันเยอะเหมือนกัน  หุ้นแบบนี้ ราคาต่ำ จำนวนหุ้นน้อย เข้าทางเจ้ามือ ชงง่าย ตบง่าย
********ปัญหาเรื่องปรับทีมครม.เศรษฐกิจ ยังต้องจับตาให้ดี เพราะหากตามช่วงเวลาที่ลุงตู่บอกไว้คือสิ้นกันยายนนี้จะรู้เรื่อง แต่หากเศรษฐกิจยังเป็นแบบนี้ ก็อาจมีโอกาสจะปรับก่อนก็ได้ เพราะตอนนี้เศรษฐกิจแย่จริงๆ แรงซื้อหายไปเยอะ การใช้น้ำมันก็ลดลง และก็จะส่งผลไปถึงความสามารถในการชำระหนี้ และเอ็นพีแอลของธนาคารในที่สุด
*******ค่าเงินบาทอ่อนค่าลงไปที่ระดับ 35 บาทแล้ว แม้อาจจะดีต่อการส่งออก แต่สินค้านำเข้าจุกอกตายแน่นอน ต้นทุนบานเลย และนี่ทำให้นึกถึงที่นักเศรษฐศาสตร์ของธนาคารสแตนดาร์ดชาร์เตอร์ด ออกมาเตือนไทยเกี่ยวกับการทำให้ค่าเงินอ่อนค่าว่า หากมากเกินไป ก็อาจเป็นเป้าหมายในการถูกโจมตีจากบรรดานักค้าเงินได้ในที่สุด
******ดัชนีหุ้นไทยลงมาแถวๆ 1,400 จุด ทำให้กลับมาเห็นการออกกองทุนประเภททริกเกอร์ฟันด์ กันอีกแล้ว ล่าสุด บลจ.กรุงไทย ประเดิมก่อนเจ้าแรก และมีข่าวว่า บลจ.ไทยพาณิชย์ ก็กำลังจะออกตามมา หลังมองว่า ดัชนีหุ้นไทยจะไม่ตกต่ำไปกว่านี้อีกแล้ว ส่วนบรรดากองทุนทริกเกอร์ฯ เก่า ที่ออกไปช่วงดัชนี 1,500 จุด และยังไม่คลิกกับผลตอบแทนที่ตั้งเป้ากันเอวไว้ ก็ต้องปรับพอร์ต ย้ายตัวหุ้นกันไป
********ธนาคารกรุงไทย หรือ KTB จำเป็นต้องปิดระบบอิเล็กทรอนิกส์ชั่วคราว ในวันอาทิตย์ที่ 9 สิงหาคมนี้ ระหว่างเวลา 00.00–03.00 น. เพื่อพัฒนาและเพิ่มประสิทธิภาพระบบอิเล็กทรอนิกส์ รองรับการขยายตัวของลูกค้าและธุรกรรมที่เพิ่มขึ้นอย่างต่อเนื่อง รวมทั้งยกระดับคุณภาพบริการลูกค้าให้ดียิ่งขึ้น ซึ่งจะทำให้ลูกค้าไม่สามารถใช้บริการบางประเภท เช่น บริการฝากถอนเงินผ่านเครื่องเอทีเอ็มและเอดีเอ็ม, การเบิกเงินหรือซื้อสินค้าด้วยบัตรเดบิต, KTB netbank, KTB Corporate Online, KTB Contact Center เฉพาะบริการตรวจสอบบัญชี, KTB BIZ Payment เฉพาะบริการตรวจสอบการยินยอมหักบัญชีเพื่อชำระค่าบริการ รวมทั้ง Booth Exchange ที่ท่าอากาศยานดอนเมือง******
 